Rozdźělne měnjenja k planowanemu přetwarej bywšeje šule
Chrósćicy (JK/SN). Ke kontrowersnej diskusiji dóńdźe na wčerawšim posedźenju Chróšćanskeje gmejnskeje rady, jako předstaji wjesnjanosta Marko Kliman (CDU) naćisk za wobzamknjenje, přepodać planowanske a přewodne dźěła we wobłuku naprawow za přetwar bywšeje srjedźneje šule we wsy na gmejnski a kulturny centrum. Za to předwidźaneho architekta někotři radźićeljo wotpokazachu. Přičina su zdźěla wšelke misnjenja architekta při zwoprawdźenju twarskich dźěłow na nowej Chróšćanskej pěstowarni. Te pak móžachu z podpěru architekta krok po kroku wotstronjeć, tak zo pěstowarnja nětko bjezporočnje funguje. Dokelž skeptiscy radźićeljo tajke situacije wospjet nazhonić nochcedźa, woni namjetowachu nadawk druhemu běrowej abo architektej přepodać, hač bu namjetowane, abo nadawk hinak wupisać dać. To pak wjesnjanosta wotpokaza. Skedźbni na to, zo maja so trěbne podłožki a z nimi tež nadawk za twarski přihot a dohlad hač do 9. februara wotedać.
pol_Latn szl_Latn